Ergste hitte in jare tref Gauteng‘n Sonnige Pretoria. (Foto: Unsplash) Gautengers gaan Maandag en Dinsdag vir die eerste keer in byna drie jaar behoorlik sweet. Dié provinsie beleef tans sy ergste hittegolf sedert November 2019, het Wayne Venter, weervoorspeller by die Suid-Afrikaanse Weerdiens (SAWD), Maandagoggend aan Maroela Media gesê. Die temperatuur sal na verwagting later vandag tot 37 °C in Pretoria en 34 °C in Johannesburg styg voordat die kwik Dinsdag tot onderskeidelik 38 en 35 in die Jakaranda- en Goudstad sal styg. Venter het vanoggend verduidelik dat Gauteng sowel as die Hoëveld van Mpumalanga en Limpopo se Bosveldstreek Sondag hul onderskeie hittegolfdrempels sou bereik of oorgesteek het. Hy het egter daarop gewys dat die Hoëveld van Mpumalanga se drempel laer is as dié van Gauteng. Temperature in die lae 30’s word Dinsdag en Woensdag in Emalahleni (Witbank) verwag. Die Bosveld moet hom egter staal vir temperature in die hoë 30’s oor die volgende twee dae. Die kwik kan moontlik Dinsdag tot 40 °C in die omgewing van Bela-Bela styg, waarsku Venter. Die weerdiens wag in dié stadium nog vir bevestiging, maar daar word sterk vermoed dat die sentrale en oostelike gedeeltes van Noordwes ook ŉ hittegolf beleef. ’n Hittegolf duur per definisie minstens drie agtereenvolgende dae. Die temperatuur sal teen Woensdag in die geraakte dele effens daal voordat dit teen Donderdag weer sal begin klim. Venter verduidelik dat die huidige hittegolf veroorsaak word deur ’n sterk bolug-hoogdrukstelsel wat stadig oor die noordoostelike dele van die land beweeg. En die res van die somer? Venter sê normale tot bo normale somertemperature word vir die komende somer verwag. Die land bevind hom tans in die derde agtereenvolgende La Niña-klimaatsiklus en Venter meen die baie reën wat met hierdie weervoorskynsel gepaardgaan, sal keer dat Suid-Afrika die komende somer gereeld die sogenaamde hittegolfdrempels oorsteek. Die weerdiens verwag egter geen noemenswaardige reën oor die volgende sewe dae nie. Venter verwag dat die eerste somerreën einde Oktober of begin November sal uitsak. Die eerste donderbuie kan al middel Oktober verwag word. ⚠️Advisory: A heat wave is expected to continue in Gauteng, highveld of Mpumalanga, south-western Bushveld, central and eastern North West and northern Free State until and including tomorrow (Tuesday 04 October 2022). Extremely hot conditions are expected over Northern KZN today pic.twitter.com/e5Cy0iECGk — SA Weather Service (@SAWeatherServic) October 3, 2022